钦定古今图书集成/明伦汇编/氏族典/第142卷 > 元昭
## 钦定古今图书集成/明伦汇编/氏族典/第142卷 > 元昭

按《魏书常山王传》：常山王遵子素，素子陪斤，陪斤子
昭，小字阿倪。尚书张彝引兼殿中郎。高祖将为齐郡
王兰举哀，而昭乃作宫悬。高祖大怒，诏曰：“阿倪愚𫘤，
谁引为郎？”于是黜彝白衣守尚书，昭遂停废。世宗时，
昭从弟晖亲宠用事，稍迁左丞。于忠执政，昭为黄门
郎，又曲事之。忠专权擅威，枉陷忠贤，多昭所指导也。
灵太后临朝，为尚书、河南尹。聋而佷戾，理务峭急，所
在患之。寻出为雍州刺史，在州贪虐，大为人害。后入
为尚书，谄事刘腾，进号“征西将军。”卒，赠尚书左仆射。
纳货元义，所以赠礼优越。